《用元韵寄周推萧法》
宋代·王炎

隔岸好山罗数峰，绕檐修竹添深丛。
云溪有此兔一窟，将雏德深随梁鸿。
一饥难忍出谋食，志郁不伸成怪松。
彼美湓城二君子，昔未识面先闻风。
一如龙媒气深稳，不鹜捷径行匆匆。
管城之外别用志，懒哦五字吴江枫。
动中养定自有道，须岂不白颜甚红。
一如鵷雏出丹山，律吕节奏藏于胸。
即之肃肃又盎盎，意在寥廓观鸿蒙。
蹒跚勃窣我何者，亦许附在交游中。
少时浪迹鹿在薮，垂老能言鹦入笼。
心官鄙训如腻垢，见此水镜一洗空。
霏霏伏雨湿杨柳，滴滴寒露凋芙蓉。
日月逝矣足可惜，梦魂不入槐安宫。
破觥暖浪侵浮蚁，小鼎生烟明宛虹。
为公更作商声歌，朔风惨淡吹葭蓬。
精金美玉有定价，叹息钜眼无坡翁。

作者简介：王炎（1137——1218）字晦叔，一字晦仲，号双溪，婺源（今属江西）人。一生著述甚富，有《读易笔记》、《尚书小传》、《礼记解》、《论 语解》、《孝圣解》、《老子解》、《春秋衍义》、《象数稽疑》、《禹贡辨》等，《全宋词》第 三册录其词五十二首。事迹见胡升《王大监传》（《新安文献志》卷六九）、 《宋史翼》卷二四，参《南宋馆阁续 录》卷八、九。